夏完淳
南仙吕 傍妆台 自叙
客愁新，一帘秋影月黄昏。几回梦断三江月，愁杀五湖春。霜前白雁樽前泪，醉里青山梦里人。英雄恨，泪满巾，响丁东玉漏声频。两眉颦，满腔心事向谁论？可怜天地无家客，湖海未归魂。三千宝剑埋何处？万里楼船更几人！英雄恨，泪满巾，何处三户可亡秦！极目秋云，老去秋风剩此身。添愁闷，闷杀我楼台如水镜如尘。为伊人，几番抛死心头愤，勉强偷生旧日恩。水鳞鳞，雁飞欲寄衡阳信。素书无准，素书无准。我本是西笑狂人。想那日束发从军，想那日霜角辕门。想那日挟剑惊风，想那日横槊凌云。帐前旗，腰后印。桃花马，衣柳叶，惊穿胡阵。流光一瞬，离愁一身。望云山，当时壁垒，蔓草斜曛。盼杀我当日风云，盼杀我故国人民。盼杀我西笑狂夫，盼杀我东海孤臣。月轮空，风力紧。夜如年，花似雨，英雄双鬓。黄花无分，丹萸几人。忆当年，吴钩月下，万里风尘。可怜寂寞穷途恨，憔悴江湖九逝魂，一饭千金敢报恩。